Title: ระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนการประเมินผลงาน พ.ศ. 2557

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการประเมินผลงาน
พ.ศ. ๒๕๕๗

โดยที่เป็นการสมควรออกระเบียบเพื่อกำหนดหลักเกณฑ์เกี่ยวกับการเบิกจ่ายค่าตอบแทนในการประเมินผลงาน
ให้มีความเหมาะสมและสอดคล้องกับภารกิจของสำนักงานศาลปกครอง

อาศัยอำนาจตามความในมาตรา ๘๔
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการประเมินผลงาน พ.ศ. ๒๕๕๗

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
สำนักงาน หมายความว่า
สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง
ข้าราชการ หมายความว่า
ข้าราชการฝ่ายศาลปกครอง
การประเมินผลงาน หมายความว่า
การประเมินความเหมาะสมของบุคคลและประเมินผลการปฏิบัติงาน
เพื่อเลื่อนระดับตำแหน่งหรือให้ได้รับเงินประจำตำแหน่ง
กรรมการ หมายความว่า
กรรมการในคณะกรรมการที่เลขาธิการแต่งตั้งให้ทำการประเมินผลงานตามหลักเกณฑ์และวิธีการที่สำนักงานกำหนด

ข้อ ๔  ให้เลขาธิการพิจารณาอนุมัติเบิกจ่ายเงินค่าตอบแทนการประเมินผลงานจากเงินงบประมาณตามหลักเกณฑ์และอัตราที่กำหนดไว้ท้ายระเบียบนี้

ข้อ ๕  ในการประเมินผลงานตามระเบียบนี้
ให้กรรมการที่ทำการประเมินผลงานได้รับค่าตอบแทนในการประเมินผลงานตามหลักเกณฑ์และอัตราที่กำหนดไว้ท้ายระเบียบนี้ต่อผู้ขอรับการประเมินหนึ่งราย
และให้ได้รับค่าตอบแทนการประเมินผลงานตามระเบียบนี้แต่เพียงอย่างเดียว

ข้อ ๖  กรรมการผู้ใดดำรงตำแหน่งที่มาตรฐานกำหนดตำแหน่งให้มีหน้าที่ความรับผิดชอบโดยตรงในการประเมินผลงาน
กรรมการผู้นั้นไม่มีสิทธิได้รับค่าตอบแทนการประเมินผลงานตามระเบียบนี้

ข้อ ๗  หลักฐานและเอกสารการเบิกจ่ายเงินค่าตอบแทนตามระเบียบนี้
ให้เป็นไปตามที่สำนักงานกำหนด

ข้อ ๘  ให้เลขาธิการรักษาการตามระเบียบนี้
และให้มีอำนาจออกประกาศ คำสั่ง
หลักเกณฑ์และวิธีการเพื่อประโยชน์ในการปฏิบัติตามระเบียบนี้
ในกรณีที่มีปัญหาเกี่ยวกับการปฏิบัติการตามระเบียบนี้
ให้คณะกรรมการข้าราชการฝ่ายศาลปกครองเป็นผู้วินิจฉัย คำวินิจฉัยนั้นให้เป็นที่สุด

ประกาศ
ณ วันที่ ๒ พฤษภาคม พ.ศ. ๒๕๕๗
หัสวุฒิ
 วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง

[เอกสารแนบท้าย]

๑. บัญชีกำหนดอัตราค่าตอบแทนการประเมินผลงาน ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการประเมินผลงาน พ.ศ. ๒๕๕๗

(ดูข้อมูลจากภาพกฎหมาย)

ปริยานุช/ผู้จัดทำ
๒๖ พฤษภาคม
๒๕๕๗

เอกฤทธิ์/ผู้ตรวจ
๒๘ พฤษภาคม
๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๔๙ ก/หน้า ๖/๒๑ พฤษภาคม ๒๕๕๗